Președintele Volodimir Zelenski s-a întâlnit vineri, 8 martie, la Istanbul, cu omologul său turc Recep Tayyip Erdogan. Un prilej, spune corespondentul RFI la Istanbul, folosit pentru abordarea, în principal, a problemelor legate de războiul din Ucraina, dar și de relațiile bilaterale. Președintele Erdogan s-a declarat gata să găzduiască "un summit al păcii" între Rusia și Ucraina și să acționeze pentru relansarea unui coridor securizat în Marea Neagră pentru navele comerciale ucrainene. Dar, o constantă a diplomației turce este, de circa doi ani, promovarea doar a unor inițiative care includ Rusia, Turcia depunând eforturi să joace un rol de intermediar între Kiev și Moscova. Astfel că, în timp ce Volodimir Zelenski l-a informat de pregătirile în vederea unui summit al păcii în Elveția, fără Rusia, Recep Erdogan s-a oferit să primească el, în Turcia, un summit Rusia-Ucraina la care să fie negociată pacea. Recep Erdogan și-a exprimat speranța că va obține în cele din urmă "unele rezultate" privind realizarea de schimburi de prizonieri de război, precum și în vederea relansării unui nou acord privind un coridor securizat în Marea Neagră pentru tranzitarea spațiilor ucrainene.
Cooperarea în materie de apărare
Reamintim că acordul privind securizarea unui coridor în Marea Neagră, acord ce asocia Ucraina cu Rusia sub egida ONU, a permis Ucrainei exporturi de cereale de peste 33 milioane tone. A devenit însă inoperant în momentul în care Rusia, după doar un an, s-a retras. De atunci, Kievul folosește o cale alternativă situată de-a lungul coastelor bulgare și românești. Rusia consideră însă că, fără Rusia, un acord, mecanism în acest domeniu nu poate fi viabil pe termen lung.
Un punct important al discuțiilor Zelenski-Erdogan, subliniază corespondentul RFI la Istanbul, l-a constituit cooperarea în materie de apărare. Fără a oferi detalii, Zelenski a anunțat că Turcia și Ucraina "s-au pus de acord asupra unor proiecte comune, atât la nivel guvernamental cât și între industriile lor de apărare". Zelenski a făcut inclusiv o vizită la șantierul naval turc unde se construiesc corvete destinate marinei ucrainene.